|  |  |
| --- | --- |
| futer logo | ПРАВИЛНИК  О ИЗМЕНАМА И ДОПУНАМА ПРАВИЛНИКА О УСЛОВИМА КОЈЕ МОРАЈУ ДА ИСПУЊАВАЈУ ПРУЖАОЦИ УСЛУГА У ВАЗДУШНОЈ ПЛОВИДБИ  ("Сл. гласник РС", бр. 24/2021) |

**Прилог 5.**

**Допунски услови за примену Спроведбене уредбе Комисије (ЕУ) бр. 2017/373 у Републици Србији**

**I. Допунски услови за примену Анекса V (Посебни захтеви за пружаоце метеоролошких услуга (Део-МЕТ)**

**1. Допунски услов за примену одредбе МЕТ.ОR.100**

1.1. Метеоролошке информације које се достављају корисницима морају да буду у облику који захтева минимум напора корисника за њихову интерпретацију и у складу са принципима људског фактора.

1.2. На захтев корисника метеоролошких услуга и ако оцени да је то неопходно, пружалац метеоролошких услуга иницира сарадњу са надлежним службама других држава у циљу прибављања потребних извештаја и/или прогноза или усаглашавања издатих информација које се односе на обе државе.

**2. Допунски услов за примену одредбе МЕТ.OR.110 тачка б)**

2.1. Према међусобном договору пружаоца метеоролошких услуга и оператера, поред достављања метеоролошких информација у непосредној говорној комуникацији и/или штампаним материјалом, могу се користити и друга погодна телекомуникациона средства и облици визуелних или аудио комуникација (нпр. интерна телевизија, посебни информациони системи за обраду података и сл.).

2.2. Погодна телекомуникациона средства треба да омогуће размену оперативних метеоролошких информација између организационих јединица пружаоца метеорoлошких услуга.

**3. Допунски услов за примену одредбе МЕТ.OR.210**

3.1. Ваздухопловна метеоролошка станица се лоцира тако да је у сваком тренутку могуће да осматрања свих метеоролошких параметара који су од значаја за безбедност ваздушне пловидбе буду репрезентативна за читаву зону аеродрома, а нарочито да осматрање развоја времена буде репрезентативно за зоне полетања и слетања.

3.2. У састав ваздухопловне метеоролошке станице улазе сензори за одређене ваздухопловне метеоролошке параметре који су лоцирани на аеродрому, као и сензори лоцирани изван аеродрома, ако пружалац метеоролошких услуга, након обављених консултација са Директоратом, процени да је њихово инсталирање оправдано.

3.3. Ваздухопловна метеоролошка станица може да буде одвојена или комбинована са синоптичком станицом.

**4. Допунски услов за примену одредбе МЕТ.ОR.215**

4.1. Метеоролошке информације се достављају оператеру ваздухоплова и/или члановима летачке посаде у сврху:

1) претполетног планирања од стране оператера ваздухоплова;

2) промене плана лета у току лета коју врши вођа ваздухоплова у сарадњи са оперативним центром оператера ваздухоплова;

3) брифинга и припреме документације за лет;

4) достављања метеоролошких информација ваздухоплову у лету.

4.2. Брифинг, консултације и документацију за лет обезбеђује надлежни метеоролошки биро за аеродром полетања. Подаци који се користе за брифинг, консултације и документацију за лет укључују све или неке од метеоролошких информација из MET.OR.240.

4.3. Корисници који су захтевали брифинг, консултацију и/или документацију за лет долазе у надлежни метеоролошки биро или друго одговарајуће место у време које је договорено између корисника и метеоролошког бироа, а ако је њихов долазак непрактичан, надлежни метеоролошки биро обезбеђује те услуге телефоном или другим погодним телекомуникационим средством, на начин који је договорен између пружаоца метеоролошких услуга и заинтересованих корисника.

4.4. Ако на аеродрому полетања нису на располагању услуге из подтачке 4.2. ове тачке, снабдевање чланова летачке посаде потребним метеоролошким информацијама се обавља на начин који је договорен између пружаоца метеоролошких услуга и заинтересованих корисника.

4.5. Метеоролошке информације које захтева АТS јединица у вези са ваздухопловом у стању нужде метеоролошки биро доставља тој јединици што је пре могуће.

4.6. Ако се мишљење одговорног метеоролога у надлежном метеоролошком бироу о развоју метеоролошких услова за аеродром или аеродроме укључене у документацију за лет знатно разликује од прогнозе за те аеродроме, он члановима летачке посаде скреће пажњу на ту разлику и о томе сачињава белешку која је доступна оператеру ваздухоплова.

**5. Допунски услов за примену одредбе МЕТ.ОR.240**

5.1. У случају значајног одлагања лета, као и у другим изузетним случајевима, надлежни метеоролошки биро обезбеђује или организује обављање новог брифинга, консултације или достављање нове документације за лет.

5.2. Ако ваздухоплов још није полетео, надлежни метеоролошки биро ажурира документацију за лет достављањем коригованих података или најновијих метеоролошких информација оператеру ваздухоплова или надлежној ATS јединици, ради преношења члановима летачке посаде ваздухоплова, а у складу са претходним договором између метеоролошког бироа, ATS јединице и оператера ваздухоплова.

**6. Допуски услов за примену одредбе МЕТ.ОR.275**

Ако пружалац метеоролошких услуга само прослеђује корисницима прогнозу коју је добио од Светског обласног прогностичког центра, није дозвољена измена њеног метеоролошког садржаја, а извор података мора да буде јасно означен на самој прогнози.

**7. Допунски услов за примену одредбе МЕТ.TR.210**

7.1. Ако се за пренос и приказивање метеоролошких података користи интегрисани полу-аутоматски систем, он мора да има могућност да прихвати ручно уношење података који обухватају оне метеоролошке параметре који се не могу осмотрити аутоматском опремом.

7.2. Током периода у којем је видљивост или видљивост дуж полетно-слетне стазе мања од 1.500 m извештава се о процењеној видљивости дуж полетно-слетне стазе.

**8. Допунски услов за примену одредбе МЕТ.TR.215 став а)**

8.1. Пружалац метеоролошких услуга може да користи аутоматизоване системе информисања за достављање и приказивање метеоролошких информација оператеру ваздухоплова и члановима летачке посаде за претполетни самостални брифинг, планирање лета и издавање документације за лет уз придржавање правила из Анекса V Спроведбене уредбе Комисије (ЕУ) бр. 2017/373.

8.2. Поред метеоролошких информација аутоматизовани системи информисања могу, преко заједничке тачке приступа, да обезбеде корисницима и информације службе ваздухопловног информисања.

8.3. У случају из подтачке 8.2. ове тачке, аутоматизовани системи информисања успостављају се на основу договора између пружаоца метеоролошких услуга и пружаоца услуга ваздухопловног информисања, с тим да пружалац метеоролошких услуга остаје одговоран за контролу и управљање квалитетом метеоролошких информација.

**9. Допунски услов за коришћење израза који се користе при пружању метеоролошких услуга**

При пружању метеоролошких услуга користе се, поред израза дефинисаних овим правилником, и изрази чије је значење дефинисано у важећем издању Анекса 3 Конвенције о међународном цивилном ваздухопловству, чији је текст доступан на интернет страници ICAO-a.